SODBA SODIŠČA ZA USLUŽBENCE EVROPSKE UNIJE

(drugi senat)

z dne 11. aprila 2016

Oren Wolff

proti

Evropski službi za zunanje delovanje (ESZD)

„Javni uslužbenci — Osebje ESZD — Odbor uslužbencev — Izvolitev članov odbora uslužbencev — Veljavnost — Člen 1, peti odstavek, Priloge II h Kadrovskim predpisom — Pravilnik ESZD o volitvah — Prvi krog — Nedoseženost kvoruma — Podaljšanje obdobja glasovanja — Dodatno podaljšanje obdobja glasovanja — Neorganiziranje drugega kroga — Nezakonitost“

Predmet:

Tožba, vložena na podlagi člena 270 PDEU, ki se uporablja za Pogodbo ESAE v skladu z njenim členom 106a, s katero O. Wolff predlaga razglasitev ničnosti odločbe z dne 23. aprila 2015, s katero je Evropska služba za zunanje delovanje (ESZD) zavrnila njegov predlog, namenjen izpodbijanju veljavnosti izida volitev članov odbora uslužbencev.

Odločitev:

Odločba z dne 23. aprila 2015, s katero je Evropska služba za zunanje delovanje zavrnila predlog O. Wolffa za razveljavitev izida volitev članov odbora uslužbencev, se razglasi za nično. Evropska služba za zunanje delovanje nosi svoje stroške in naloži se ji plačilo stroškov O. Wolffa.

Povzetek

Uradniki — Zastopanje — Odbor uslužbencev — Volitve — Evropska služba za zunanje delovanje (ESZD) — Nedoseženost zahtevanega kvoruma ob koncu prvega kroga — Obveznost organiziranja drugega kroga — Dodatno podaljšanje obdobja glasovanja v prvem krogu brez organiziranja drugega kroga — Nezakonitost

(Kadrovski predpisi za uradnike, člen 9, in Priloga II, člen 1, peti odstavek)

Niti člen 9 Kadrovskih predpisov niti Priloga II h Kadrovskim predpisom ne določata postopka volitev v odbor uslužbencev. Tako imajo uradniki na skupnih sestankih veliko avtonomijo pri določitvi postopka volitev v odbore uslužbencev, pod pogojem, da izbrani postopek ne krši načel demokracije ali pravičnosti. Evropska služba za zunanje delovanje (ESZD) ima tako pravilnik o volitvah, ki je bil sprejet po posvetovanju z osebjem ter vsebuje natančna pravila o poteku krogov volitev in trajanju obdobij glasovanja.

V zvezi s tem iz člena 17 pravilnika o volitvah izhaja, da je obveznost volilnega urada, da organizira drugi krog, če ob koncu prvega kroga zahtevani kvorum dveh tretjin volilnih upravičencev ni bil dosežen.

Iz členov 14 in 17 pravilnika o volitvah izhaja še, da ko volilni urad določi datum začetka obdobja glasovanja v prvem krogu, nima več manevrskega prostora za določitev trajanja tega obdobja in njegovih morebitnih podaljšanj. Člen 14 pravilnika o volitvah namreč predvideva le eno – sicer samodejno – podaljšanje prvotnega obdobja glasovanja za deset dni med prvim krogom. Člen 17 pravilnika o volitvah pa jasno zahteva, da se takoj organizira drugi krog, če v prvem krogu ni bilo mogoče doseči kvoruma dveh tretjin volilnih upravičencev in zato ni mogoče razglasiti njegove veljavnosti.

Zato ni treba, da volilni urad v nasprotju s členom 14 pravilnika o volitvah določi drugo podaljšanje obdobja glasovanja v okviru prvega kroga, ker bi sicer člen 17 pravilnika o volitvah ostal brez razloga za obstoj.

S takim podaljšanjem prvega kroga, ki bi preseglo obdobja, določena v pravilniku o volitvah, bi bil kršen tudi člen 1, peti odstavek, Priloge II h Kadrovskim predpisom, ki določa, da če kvorum dveh tretjin volilnih upravičencev ob koncu prvega kroga ni dosežen, se organizira drugi krog, za katerega velja manjši kvorum, in sicer navadna večina volilnih upravičencev.

Ker se je prvo podaljšanje obdobja glasovanja prekrivalo z obdobjem dopustov, volilni urad pri določitvi datuma začetka prvega kroga ni mogel prezreti, da bo to obdobje samodejnega podaljšanja za deset koledarskih dni vključevalo teden dopusta, ki bi lahko vplival na stopnjo udeležbe volilnih upravičencev.

(Glej točke od 30 do 34 in 36.)

Napotitev na:

Sodišče prve stopnje: sodbi z dne 14. julija 1998, Lebedef/Komisija, T‑192/96, EU:T:1998:162, točka 70, in z dne 22. aprila 2004, Schintgen/Komisija, T‑343/02, EU:T:2004:111, točka 39;

Sodišče za uslužbence: sodba z dne 1. oktobra 2013, Loukakis in drugi/Parlament, F‑82/11, EU:F:2013:139, točka 63.